《书蒙翁老先生书画卷后》
明代·李东阳

蒙翁书法天下豪，坐惊风雨随波涛。有时意匠入幽𦕈，力与波化争纤毫。

仰观千年俯一世，纷纷弄笔皆儿曹。书家论定价亦定，须识我翁人品高。

戏将水墨洒缣素，如饫梁肉甘醯糟。残山剩水世莫睹，流落数纸青蒲萄。

一登翁门遂隔世，齿颊未获沾馀膏。如游神山见石髓，顷刻再往不复遭。

莆田郑郎得宝藏，明珠杂佩金错刀。摩挲两眼百过读，使我涕泪盈青袍。

三年留玩一朝去，久假似觉归心劳。泰山东颓日西坠，欲往从之中郁陶。

诗成起立岁将暮，空庭短发风萧骚。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。